Boer wat plaaswerker vermoor hoor oor appèlMartin Visser. Foto: Facebook Die boer van Lutzville wat tot lewenslange tronkstraf gevonnis is vir die moord op ŉ plaaswerker, se verlof tot appèl is toegestaan. Eric Ntabazalila, woordvoerder van die Nasionale Vervolgingsgesag (NVG), het gesê regter Nathan Erasmus het Martin Visser (43) se verlof om teen sy skuldigbevinding en vonnis te appelleer Donderdag in die rondgaande hooggeregshof in Vredendal toegestaan. Dit volg nadat Visser Woensdag tot lewenslange tronkstraf gevonnis is nadat hy skuldig bevind is aan die moord op Adam Pieterse (32). IOL berig Visser is Dinsdag daaraan skuldig bevind dat hy Pieterse in 2015 met ŉ graaf geslaan en toe agter ŉ kwadfiets aangesleep het. Pieterse is in Visser se pa se wingerde begrawe. Sy lyk is drie weke later gevind. Visser is meer as ŉ jaar later eers in hegtenis geneem. Volgens die berig het Pieterse op ŉ buurplaas gewerk en het Visser twee van Pieterse se vriende gedwing om hom te begrawe. Die vriende het tydens die verhoor getuig dat Visser die aand van die moord by Pieterse se huis ingestorm het en hom begin aanrand het omdat hy hom glo geld geskuld het. Visser het ŉ winkel van sy plaas af bedryf wat kos en drank op krediet verkoop het. Pieterse se twee vriende het vir Visser se pa gewerk. Die SAUK het intussen berig Visser het Woensdag sy eie lewe probeer neem voor sy vonnisoplegging. Hy het glo sy baadjie gebruik om homself te probeer hang, maar dit het geskeur en hy het sy oor beseer. Vonnisoplegging het egter later die middag voortgegaan. Visser is skuldig bevind aan moord en twee aanklagte van aanranding. Hy het ook twee vorige veroordelings. Visser is tot onderskeidelik drie jaar en ses maande tronkstraf gevonnis op die aanklagte van aanranding. Die Rural and Farmworkers Development Organisation het Visser se vonnis verwelkom. Die organisasie se Billy Claasen het gesê dit is ŉ oorwinning vir plaaswerkers se regte. “Dit baan die weg dat plaaswerkers se menswaardigheid herstel kan word. My hart gaan uit na Pieterse se familie. Geen mens verdien om so te sterf nie. Dit is wreder as om ŉ dier dood te maak. “My hart gaan ook uit na Visser se familie, maar geregtigheid moes geskied. Dit was ŉ grusame moord.”